CELEX: 52021PC0248
Language: el
Date: 2021-05-19
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής (2021-2026) της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.5.2021
            COM(2021) 248 final
            2021/0128(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ 
            σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής (2021-2026) της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία αλιευτικής σύμπραξης (ΣΑΣ) μεταξύ της Δημοκρατίας της Γκαμπόν και της Ευρωπαϊκής Κοινότητας υπογράφηκε στις 4 Ιουνίου 2007 και τέθηκε σε ισχύ στις 11 Ιουνίου 2007 για περίοδο έξι ετών. Η συμφωνία είναι σιωπηρά ανανεώσιμη και, ως εκ τούτου, παραμένει σε ισχύ. Ένα προηγούμενο τριετές πρωτόκολλο σχετικά με την εφαρμογή της ΣΑΣ τέθηκε σε ισχύ στις 24 Ιουλίου 2013 και έληξε στις 23 Ιουλίου 2016.
               
               
                  Βάσει των σχετικών οδηγιών διαπραγμάτευσης
                     1
                  , η Επιτροπή διεξήγαγε διαπραγματεύσεις με την κυβέρνηση της Δημοκρατίας της Γκαμπόν (στο εξής: Γκαμπόν) με σκοπό τη σύναψη, εξ ονόματος της Ευρωπαϊκής Ένωσης, νέου πρωτοκόλλου εφαρμογής της ΣΑΣ (2021–2026). Αποτέλεσμα των διαπραγματεύσεων αυτών ήταν η μονογράφηση πρωτοκόλλου από τους διαπραγματευτές στις 10 Φεβρουαρίου 2021. Το νέο πρωτόκολλο καλύπτει περίοδο πέντε ετών από την ημερομηνία προσωρινής εφαρμογής που ορίζεται στο άρθρο 24, ήτοι από την ημερομηνία υπογραφής του από αμφότερα τα μέρη.
               
               
                  Σκοπός της πρότασης είναι η έγκριση της υπογραφής του πρωτοκόλλου εφαρμογής της. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Κύριος στόχος του νέου πρωτοκόλλου είναι η κατάρτιση ενός επικαιροποιημένου πλαισίου το οποίο θα λαμβάνει υπόψη τις προτεραιότητες της αναθεωρημένης Κοινής Αλιευτικής Πολιτικής και της εξωτερικής της διάστασης με στόχο τη συνέχιση και την ενίσχυση της στρατηγικής σύμπραξης μεταξύ της Ευρωπαϊκής Ένωσης και της Δημοκρατίας της Γκαμπόν στον τομέα της αλιείας.
            
            
               Στόχος του πρωτοκόλλου είναι η παροχή αλιευτικών δυνατοτήτων για τα σκάφη της Ευρωπαϊκής Ένωσης στην αλιευτική ζώνη της Γκαμπόν, σύμφωνα με τις βέλτιστες διαθέσιμες επιστημονικές γνωμοδοτήσεις και τα ψηφίσματα και συστάσεις της Διεθνούς Επιτροπής για τη Διατήρηση των Θυννοειδών του Ατλαντικού (ICCAT), εντός των ορίων του διαθέσιμου πλεονάσματος. Η Επιτροπή στήριξε εν μέρει τη θέση της στα αποτελέσματα αξιολόγησης του προηγούμενου πρωτοκόλλου (2013-2016) και σε αξιολόγηση προοπτικών σχετικά με το ενδεχόμενο σύναψης νέου πρωτοκόλλου. Οι εν λόγω αξιολογήσεις πραγματοποιήθηκαν από εξωτερικούς εμπειρογνώμονες. Στόχος είναι επίσης να ενισχυθεί η συνεργασία μεταξύ της Ευρωπαϊκής Ένωσης και της Δημοκρατίας της Γκαμπόν, με σκοπό την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στην αλιευτική ζώνη της Γκαμπόν και στον Ατλαντικό Ωκεανό, προς το συμφέρον αμφότερων των μερών. Επιπλέον, η συνεργασία αυτή θα συμβάλει εξίσου στην προώθηση της παροχής αξιοπρεπών συνθηκών εργασίας στις αλιευτικές δραστηριότητες.
            
            
               Το νέο πρωτόκολλο προβλέπει αλιευτικές δυνατότητες στις εξής κατηγορίες:
            
            
               -
                     27 θυνναλιευτικά γρι-γρι·
            
            
               -
                     6 θυνναλιευτικά με καλάμι·
            
            
               -
                     σκάφη υποστήριξης σύμφωνα με τα σχετικά ψηφίσματα της ICCAT και τα όρια που καθορίζονται από τη νομοθεσία της Γκαμπόν· 
            
            
               - 
                     4 μηχανότρατες στο πλαίσιο ενδεχόμενης αλιείας μαλακοστράκων βαθέων υδάτων, οι οποίες δεν έχουν ακόμη εγκριθεί βάσει των αποτελεσμάτων των εξορμήσεων πειραματικής αλιείας.
            
            
               •Συνέπεια με άλλες πολιτικές της Ένωσης
            
            
               
                  Η διαπραγμάτευση νέου πρωτοκόλλου  εφαρμογής της συμφωνίας σύμπραξης στον τομέα της βιώσιμης αλιείας με τη Γκαμπόν εντάσσεται στο πλαίσιο της εξωτερικής δράσης της Ένωσης έναντι των χωρών της Αφρικής, της Καραϊβικής και του Ειρηνικού (ΑΚΕ) και λαμβάνει ιδίως υπόψη τους στόχους της Ένωσης σχετικά με τον σεβασμό των δημοκρατικών αρχών και των ανθρωπίνων δικαιωμάτων.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Νομική βάση είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης, το οποίο ορίζει ότι το Συμβούλιο, κατόπιν πρότασης της Επιτροπής, εκδίδει μέτρα σχετικά με την κατανομή των αλιευτικών δυνατοτήτων. 
               
            
         
         
            
               •Επικουρικότητα (σε περίπτωση μη αποκλειστικής αρμοδιότητας)
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               •Αναλογικότητα
            
            
               Η πρόταση είναι αναλογική προς τον επιδιωκόμενο στόχο, ο οποίος συνίσταται στο να καθοριστεί ένα νομικό, περιβαλλοντικό, οικονομικό και κοινωνικό πλαίσιο διακυβέρνησης για τις αλιευτικές δραστηριότητες των σκαφών της Ένωσης σε ύδατα τρίτων χωρών, όπως ορίζεται στο άρθρο 31 του κανονισμού σχετικά με την κοινή αλιευτική πολιτική. Η πρόταση συνάδει με τις εν λόγω διατάξεις, καθώς και με τις διατάξεις που αφορούν τη χρηματοδοτική συνδρομή προς τρίτες χώρες, οι οποίες θεσπίζονται στο άρθρο 32 του ίδιου κανονισμού.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
            
            
               Το 2015 η Επιτροπή διεξήγαγε εκ των υστέρων αξιολόγηση του πρωτοκόλλου των ετών 2013-2016 της ΣΑΣ με τη Γκαμπόν, καθώς και εκ των προτέρων αξιολόγηση για την ενδεχόμενη ανανέωση του πρωτοκόλλου.
            
            
               Η αξιολόγηση κατέληξε στο συμπέρασμα ότι υπάρχει σταθερό ενδιαφέρον των ενωσιακών τομέων αλιείας για αλιευτικές δραστηριότητες στη Γκαμπόν και ότι η ανανέωση του πρωτοκόλλου είναι προς το συμφέρον αμφότερων των μερών. Επιπλέον, η ανανέωση του πρωτοκόλλου θα συνέβαλλε στην ενίσχυση των ικανοτήτων παρακολούθησης, ελέγχου και επιτήρησης, καθώς και στη βελτίωση της διακυβέρνησης της αλιείας στην περιοχή.
            
            
               Για την ΕΕ είναι σημαντικό να διατηρηθεί ένα μέσο που να επιτρέπει την σε βάθος τομεακή συνεργασία με έναν σημαντικό παράγοντα στη διακυβέρνηση των ωκεανών σε υποπεριφερειακό επίπεδο, δεδομένης της έκτασης της αλιευτικής του ζώνης που υπάγεται στη δικαιοδοσία της. Η ενίσχυση των σχέσεων με τη Γκαμπόν συμβάλλει επίσης στη δημιουργία συμμαχιών στο πλαίσιο της ICCAT. Επιπλέον, για τον στόλο της ΕΕ αυτό σημαίνει την επαναφορά της πρόσβασης σε μια περιοχή αλιείας που είναι σημαντική για την ανάπτυξη στρατηγικών αλίευσης βάσει ενός πολυετούς διεθνούς νομικού πλαισίου. Πέραν αυτού, η σημασία της Λιμπρεβίλ ως κέντρου μιας περιοχής με σημαντική εκμετάλλευση την καθιστά δυνητικό λιμένα εκφόρτωσης και συμβάλλει έτσι στη συνάφεια του προβλεπόμενου νέου πρωτοκόλλου, τόσο για τον ενωσιακό κλάδο αλιείας όσο και για τη χώρα εταίρο. Για τις αρχές της Γκαμπόν, στόχος είναι να διατηρηθούν οι σχέσεις με την Ένωση με σκοπό την ενίσχυση της διακυβέρνησης των ωκεανών, τη λήψη ειδικής τομεακής στήριξης που θα προβλέπει ευκαιρίες πολυετούς χρηματοδότησης και την έναρξη της εκβιομηχάνισης του τομέα μεταποίησης της χώρας μέσω της δραστηριότητας των σκαφών, στο πλαίσιο της διαφοροποίησης της οικονομίας της. 
            
            
               •Διαβούλευση με τα ενδιαφερόμενα μέρη
            
            
               
                  Στο πλαίσιο της αξιολόγησης, ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και της κοινωνίας των πολιτών της Γκαμπόν. Πραγματοποιήθηκαν επίσης διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή προσέφυγε σε ανεξάρτητο εξωτερικό σύμβουλο για τις εκ των υστέρων και εκ των προτέρων αξιολογήσεις, σύμφωνα με τις διατάξεις του άρθρου 31 παράγραφος 10 του κανονισμού για την κοινή αλιευτική πολιτική.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το σχέδιο κανονισμού δεν έχει καμία επίπτωση στον προϋπολογισμό της Ένωσης
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η παρούσα διαδικασία κινείται παράλληλα με τις διαδικασίες σχετικά με την απόφαση του Συμβουλίου για την υπογραφή, εξ ονόματος της Ένωσης, και την προσωρινή εφαρμογή του πρωτοκόλλου για την εφαρμογή της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας, καθώς και με την απόφαση του Συμβουλίου για τη σύναψή του. Ο παρών κανονισμός θα τεθεί σε εφαρμογή μόλις καταστεί δυνατή η διεξαγωγή αλιευτικών δραστηριοτήτων δυνάμει του πρωτοκόλλου, δηλαδή κατά την ημερομηνία προσωρινής εφαρμογής του.
               
            
            
               2021/0128 (NLE)
            
            
               Πρόταση
            
         
         
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής (2021-2026) της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας
                  2
                (στο εξής: συμφωνία), η οποία εγκρίθηκε με τον κανονισμό (ΕΚ) αριθ. 450/2007 του Συμβουλίου
                  3
               , τέθηκε σε ισχύ στις 11 Ιουνίου 2007. Το πρωτόκολλό της, με το οποίο καθορίζονται οι αλιευτικές δυνατότητες και η χρηματική αντιπαροχή που προβλέπονται στη συμφωνία, έληξε στις 23 Ιουλίου 2016.
            
            
               (2)Η Επιτροπή διαπραγματεύθηκε, εξ ονόματος της Ευρωπαϊκής Ένωσης, νέο πρωτόκολλο για περίοδο πέντε ετών (στο εξής: το πρωτόκολλο).
            
            
               (3)Αποτέλεσμα των διαπραγματεύσεων αυτών ήταν η μονογράφηση του πρωτοκόλλου στις 10 Φεβρουαρίου 2021.
            
            
               (4)Στις [...], το Συμβούλιο εξέδωσε την απόφαση (ΕΕ) 2021/...
                  4
                για την υπογραφή και την προσωρινή εφαρμογή του νέου πρωτοκόλλου, με την επιφύλαξη της σύναψής του σε μεταγενέστερη ημερομηνία. 
            
            
               (5)Οι αλιευτικές δυνατότητες που προβλέπονται από το πρωτόκολλο θα πρέπει να κατανέμονται μεταξύ των κρατών μελών για όλη την περίοδο εφαρμογής του πρωτοκόλλου.
            
            
               (6)Ο παρών κανονισμός θα πρέπει να τεθεί σε ισχύ το συντομότερο δυνατόν, δεδομένης της οικονομικής σημασίας των αλιευτικών δραστηριοτήτων της Ένωσης στην αλιευτική ζώνη της Γκαμπόν και της ανάγκης να μειωθεί όσο το δυνατόν περισσότερο η διάρκεια διακοπής των εν λόγω δραστηριοτήτων.
            
            
               (7)Το πρωτόκολλο θα εφαρμόζεται σε προσωρινή βάση από την ημερομηνία της υπογραφής του, ώστε να καταστεί δυνατή η άσκηση των αλιευτικών δραστηριοτήτων των σκαφών της Ένωσης. Ως εκ τούτου, ο παρών κανονισμός θα πρέπει να εφαρμόζεται από την ίδια ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Οι αλιευτικές δυνατότητες που έχουν καθοριστεί βάσει του πρωτοκόλλου σχετικά με την εφαρμογή για την εφαρμογή (2021-2026) της συμφωνίας σύμπραξης στον τομέα της αλιείας (στο εξής: το πρωτόκολλο) κατανέμονται μεταξύ των κρατών μελών ως εξής:
            
            
               α)Θυνναλιευτικά γρι-γρι:
            
            
               Ισπανία:
                     [15]
                     σκάφη
            
            
               Γαλλία:
                     [12]
                     σκάφη
            
            
               β)Θυνναλιευτικά με καλάμι:
            
         
         
            
               Ισπανία:
                     [5]
                     σκάφη
            
            
               Γαλλία:
                     [1]
                     σκάφος
            
            
               γ)μηχανότρατες:
            
            
               Ισπανία:
                     [p.m.]
                     σκάφη
            
            
               xx :
                     [p.m.]
                     σκάφη
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την ημερομηνία υπογραφής του πρωτοκόλλου.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        Εγκρίθηκαν κατά την 3418η σύνοδο του  Συμβουλίου Γεωργίας και Αλιείας στις 22 Οκτωβρίου 2015.
               
               
                  
                     (2)
                  
                        Συμφωνία σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (ΕΕ L 109 της 26.4.2007, σ. 3).
               
               
                  
                     (3)
                  
                        Κανονισμός (ΕΚ) αριθ. 450/2007 του Συμβουλίου, της 16ης Απριλίου 2007, σχετικά με τη σύναψη της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας (ΕΕ L 109 της 26.4.2007, σ. 1).
               
               
                  
                     (4)
                  
                        Απόφαση (ΕΕ) 2021/… του Συμβουλίου, της … 2021, σχετικά με … (ΕΕ C […] της […], σ. […]).